**Alessandro Cattelan** (fødd 11. mai 1980 i Tortona) er ein italiensk tv-programleiar og mediepersonlegdom. Han har leia ei rekkje tv-program gjennom 2000-tallet, blant anna den italienske versjonen av *Total Request Live* på MTV Italia, og *Le Iene* på fjernsynskanalen Italia 1. Han var også programleiar for italienske *X Factor* frå 2011 til 2020. I 2022 var han aktuell med Netflix-serien *Alessandro Cattelan: Spørsmålet* og som programleiar for Eurovision Song Contest 2022 saman med musikarane Laura Pausini og Mika.

Bakgrunn
--------

Cattelan vart fødd og vaks opp i kommunen Tortona i provinsen Alessandria, medan foreldra hans opphavleg er frå San Donà di Piave i Venezia. Allereie som sjuåring i 1987 dukka han opp på fjernsynet, som jurymedlem i den internasjonale barnesongtevlinga *Zecchino d’Oro* på Rai 1. 

### Fjernsynskarriere

I 2001 debuterte Cattean som programleiar for sendinga *Viv.it* på musikkanalen VIVA, og i 2003 leia han barneprogrammet *Ziggie* på fjernsynskanalen Italia 1. Sommaren 2004 debuterte han på MTV Italia, som programleiar for *Most Wanted*, eit interaktivt musikkprogram der sjåarane kunne ringe inn og delta. Sommaren etter drog han saman med VJ-en Giorgia Surina til USA for å vere vertskap for sommarprogrammet *Viva Las Vegas*. Seinare i 2005 var han programleiar for *Total Request Live*, den italienske versjonen av MTV-musikkprogrammet. Han leia programmet saman med Giorgia Surina fram til 2006, då han leia programmet åleine. I 2006 deltok han i satire- og humorprogrammet *Le Iene* på Italia 1, og han debuterte som songar saman med Gianluca Quagliano på albumet *Sunglasses (Non dirlo a nessuno)*.

I 2011 byrja Cattelan i fjernsynskanalen Sky Italia, og var seinare programleiar under Copa América 2011 på Sky Sports. Same haust vart han programleiar for italienske *X Factor* på Sky Uno, og han leia songtevlinga fram til 2020. På same kanal fekk han også sitt eige talkshow, *E poi c'è Cattelan* (norsk omsetjing: *Og så har du Cattelan*), og han vart i 2018 kåra til årets italienske programleiar under Flaiano-prisutdelinga.

Cattelan har også vore programleiar for sendingar som filmprisutdelinga David di Donatello i 2016 og 2017, og programmmet *Da grande* på Rai 1 i 2021. I mai 2022 var han programleiar for Eurovision Song Contest 2022 i Torino saman med musikarane Laura Pausini og Mika. Våren 2022 var han også aktuell med Netflix-serien *Alessandro Cattelan: Spørsmålet*, der han tok opp eksistensielle spørsmål med kjende gjestar som Paolo Sorrentino og Roberto Baggio.

### Radio og litteratur

I tillegg til fjernsyn, har Cattelan leia fleire program på radio, blant anna kanalane Radio Kiss Kiss, RTL 102.5 og Radio 105. I 2013 var han ein av hovudprogramleiarane på musikkanalen Radio Deejay, og han leia hitlisteprogrammet *50 Songs* i 2015 og 2016.

Cattelan har også gjeve ut fleire bøker. I 2008 gav han ut romanen *Ma la vita è un'altra cosa* (*Men livet er ei anna ting*) på forlaget Mondadori. Han skreiv romanen saman med venen Niccolò Agliardi. I 2010 kom oppfølgjarboka *Zone rigide*, og i 2011 følgde *Quando vieni a prendermi?* (*Når kjem du for å hente meg?*), også desse på Mondadori.

I desember 2020 gav Cattelan ut barneboka *Emma libera tutti!* (*Emma frir alle!*) på Gallucci Editore. Boka er inspirert av eventyra dottera hans Nina fortalde.

### Fotballkarriere

Cattelan har hatt ein kort fotballkarriere som forsvarsspelar i dei lågare divisjonane i italiensk fotball. I 1995 var han i spelarstallen til A-laget til heimbyen HSL Derthona. I 1999 spela han for Sarezzano og sidan fleire andre småklubbar i dei lågare ligaane i italiensk fotball.

I 2017 kunngjorde Cattelan at han hadde signert kontrakt med HSL Derthona, og han spela nokre få kampar fram til februar 2018, då ein skade vinga han til å ta ein spelepause. Kontrakten med HSL Derthona vart avslutta i juni 2018, og Cattelan melde overgang til den sanmarinske fotballklubben La Fiorita. Der spela han blant anna dei siste minutta av Champions League-kvalifiseringskampen mot Lincoln Red Imps F.C. ein kamp San Marino-laget tapte 0–2.

Privatliv
---------

I april 2014 gifta Cattelan seg med den sveitsiske modellen Ludovica Sauer. Paret har to døtre: Nina (fødd i 2012) og Olivia (fødd i 2016).

Tv-progam
---------

Utval av fjernsynssendingar og program som Cattelan har leia eller delteke i:

* *Viv.it* (VIVA, 2001–2002)
* *Play It* (All Music, 2002–2004)
* *Ziggie* (Italia 1, 2003–2005)
* *Most Wanted* (MTV Italia, 2004)
* *Viva Las Vegas* (MTV Italia, 2005)
* *MTV Supersonic* (MTV Italia, 2005)
* *Total Request Live* (MTV Italia, 2005–2008)
* *Le iene* (Italia 1, 2006)
* *Total Request Live On Tour* (MTV Italia, 2006–2008)
* *MTV Day* (MTV, 2006–2008)
* *TRL Awards* (MTV, 2006–2008)
* *Lazarus* (MTV Italia, 2008)
* *Stasera niente MTV* (MTV Italia, 2008)
* *Coca Cola Live @ MTV –* *The Summer Song* (MTV Italia, 2009)
* *Quelli che il calcio e...* (Rai 2, 2009–2011)
* *Copa America Hoy* (Sky Sport, 2011)
* *X Factor* (Sky Uno, 2011–2020)
* *X Factor Daily* (Sky Uno, 2011–2014)
* *Italia Loves Emilia* (Sky Prima Fila, 2012)
* *Potevo farlo anch'io!* (Sky Arte, 2013)
* *E poi c'è Cattelan* (Sky Uno, 2014–2020)
* *Web Show Awards* (La3, 2014)
* *David di Donatello* (Sky Uno, Sky Cinema 1, TV8, 2016–2017)
* *Da grande* (Rai 1, 2021)
* *Alessandro Cattelan: Spørsmålet* (Netflix, 2022)
* *Eurovision Song Contest 2022* (Rai 1, 2022)

Kjelder
-------

1. ↑  «Watch Alessandro Cattelan: One Simple Question | Netflix Official Site». *www.netflix.com* (på engelsk). Henta 5. februar 2022.
2. ↑  «Eurovision 2022 Hosts: Laura Pausini, Alessandro Cattelan and Mika 🇮🇹». *Eurovision.tv* (på engelsk). 2. februar 2022. Henta 5. februar 2022.
3. ↑  «Epcc, lo show 2.0 di Cattelan. Intervista al Letterman di Sky: "Mi basta un'ora"». *La Gazzetta dello Sport - Tutto il rosa della vita* (på italiensk). Henta 5. februar 2022.
4. ↑  «Alessandro Cattelan». *IMDb*. Henta 5. februar 2022.
5. ↑  «Alessandro Cattelan: Volevo fare il calciatore e il cantante». *TvZoom* (på italiensk). 23. mai 2016. Henta 5. februar 2022.
6. ↑  TG24, Sky. «Finale di X Factor, Alessandro Cattelan: 'E' la mia ultima puntata'». *tg24.sky.it* (på italiensk). Henta 5. februar 2022.
7. ↑  «Alessandro Cattelan vince il Premio Flaiano come miglior conduttore Tv». *www.rumors.it* (på italiensk). 9. juli 2018. Henta 5. februar 2022.
8. ↑  «Alessandro Cattelan: Libri dell'autore in vendita online». *www.ibs.it* (på italiensk). Henta 5. februar 2022.
9. ↑  «"Emma libera tutti", la favola di Natale scritta da Nina e Alessandro Cattelan». *www.deejay.it* (på italiensk). 24. november 2020. Henta 5. februar 2022.
10. ↑  «Cattelan, lo stopper di Mtv - Gazzetta dello Sport». *www.gazzetta.it*. Henta 5. februar 2022.
11. ↑  «Da 'Sky' al calcio: Cattelan giocherà in Prima Categoria | Goal.com». *www.goal.com*. Henta 5. februar 2022.
12. ↑  «Cattelan: "Derthona, sarò il tuo Cannavaro. Inter, tieni Perisic"». *La Gazzetta dello Sport - Tutto il rosa della vita* (på italiensk). Henta 5. februar 2022.
13. ↑  «Il sogno di Ale Cattelan: il suo Derthona in Promozione, ma servono tre punti a Ovada». *La Stampa* (på italiensk). 12. mai 2018. Henta 5. februar 2022.
14. ↑  UEFA.com. «La Fiorita-Lincoln Red Imps 2019 Storia | UEFA Champions League». *UEFA.com* (på italiensk). Henta 5. februar 2022.
15. ↑  Bosaia, Maria Sole (27. april 2014). «Alessandro Cattelan e Ludovica Sauer sposi: ecco le immagini del matrimonio - Foto». *SoloGossip.it* (på italiensk). Henta 5. februar 2022.
16. ↑  «Sai con chi è sposato Alessandro Cattelan?». *Donna Glamour* (på italiensk). 21. september 2021. Henta 5. februar 2022.
17. ↑  «Alessandro Cattelan». *IMDb*. Henta 5. februar 2022.

* *Denne artikkelen bygger på «Alessandro Cattelan» frå Wikipedia på bokmål, den 17. desember 2022.*

Bakgrunnsstoff
--------------

* Alessandro Cattelan på Internet Movie Database
* Alessandro Cattelan på The Movie Database

|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI
* ICCU

 |